groei Archives - The Word for Today
Wees daar in ‘n krisis (2)
Galasiërs 6:2 DB
Jou doel moet wees om mense te help om hulle krisis te hanteer en daardeur te groei. Dit beteken dat jy hulle vlak van vrees moet verlaag en hulle moet help om weer normaal te funksioneer deur: 1) Kontak met hulle te maak. Mense in ‘n krisis neig om te onttrek eerder as om vir hulp te vra. Jy sal dus dalk die eerste skuif moet maak en begrip en opregte belangstelling moet toon. Twee eenvoudige stappe kan ‘n groot verskil maak. Luister aandagtig na hulle bekommernisse en waarnemings en behou oogkontak. Hierdie twee dinge sal hulle laat voel dat hulle waardig is en dat jy verstaan. 2) Hulle te help om hulle angs te verminder. ‘n Kalmerende teenwoordigheid kan hulle stres verlaag. Moedig hulle aan om oor hulle bekommernisse te praat en bied hoop aan. Sê byvoorbeeld: ‘Daar is maniere om hierdie situasie te hanteer.’ Die kans is goed dat die persoon se uitkyk verwronge of oorpessimisties is, stel dus ander perspektiewe voor. Byvoorbeeld: ‘Mag ek ‘n ander manier om hierna te kyk voorstel?’ Gee ook hoop vir die toekoms: ‘Ek besef dat dit moeilik is, maar met God se hulp glo ek dat jy dit sal kan hanteer.’ Gee hulle dan ‘n Bybelse belofte om dit te staaf (sien Jeremia 33:3). 3) Deur op die ware kwessie te fokus. In ‘n krisis voel mense dikwels deur die verwarrende feite, potensiële probleme en noodsaaklike besluite oorweldig. Deur aan hulle bystand te bied oor watter kwessies eerste aangepak moet word en watter probleme eerste opgelos moet word, help jy om hulle nood te verlig. Om op die hede te konsentreer, eerder as om die verlede te bespreek of oor die toekoms te bekommer, kan hulle angs verminder en hulle bemagtig om die situasie beter te hanteer.
Sielskos: 1 Kon 3-5; Mark 7:24-37; Ps 93; Spr 11:30-31
Hoe om mislukking te oorkom
Soos jy na jou lotsbestemming op pad is, sal jy verseker slaggate langs die pad tref, of ‘n paar verkeerde afdraaie neem, of vergeet om petrol in te gooi en langs die pad gaan staan. Die enigste manier om mislukking te vermy, is om nooit jou motorhuis te verlaat nie! In die woorde van die skrywer William Saroyan: ‘Goeie mense is goed, omdat hulle wysheid deur mislukking verkry het.’ Die ware kwessie in die lewe is nie of jy gaan misluk nie, maar of jy uit jou ervaring gaan leer en dit in die wysheid gaan omskep wat nodig is om sukses te kan behaal. In ‘n opname onder suksesvolle mense, het nie een van hulle hul foute as mislukkings gesien nie. Hulle het hulle foute as geleenthede om te leer of te groei, gesien. Dis ‘n wenhouding! Henry Ward Beecher het gesê: ‘Dis nederlae wat been in vuursteen en sening in spiere verander, wat mens onoorwinbaar maak. Moenie bang wees vir nederlae nie. Jy is nooit so naby aan ‘n oorwinning as wanneer jy in ‘n goeie saak verslaan word nie.’ Die volgende keer wat jy dus in iets misluk, stop en vra jouself af, ‘Wat het ek geleer? Is ek dankbaar vir hierdie ervaring? Hoe kan ek dit in sukses verander? Waarheen gaan ek van hier af? Wie anders het ook al so misluk, en hoe kan hulle my help? Hoe kan my ervaring ander mense help? Het ek misluk, of kon ek net nie ‘n onrealistiese hoë doelwit bereik nie?’ Gaan dan een stap verder en vra God vir groter insig. As jy dit doen, sal jy sterker en wyser as gevolg van jou ervarings word (sien Jakobus 1:5).
Sielskos: Job 38-39; Luk 19:28-36; Ps 38:13-22; Spr 8:24-26
Hy stuur jou nie; Hy neem jou
Deuteronomium 31:6 NLV
Daar is ‘n verhaal van ‘n klein seuntjie wat vir die donker bang was. Een aand het sy ma hom gevra om die mop op die agterstoep te gaan haal. Sy het gesê: ‘Het ek nie nog altyd vir jou gesê dat daar niks in die donker is om voor bang te wees nie?’ Hy het gesê: ‘Ja, Mamma, maar moet my asb nie stuur om die mop te gaan haal nie.’ Sy het geantwoord: ‘Seun, weet jy nie dat Jesus altyd by jou sal wees nie? Weet jy nie dat daar niks is waarvoor jy hoef bang te wees nie?’ Hy het geantwoord: ‘Ja, Mamma.’ Dus het sy gesê: ‘Nou goed, gaan gou buitentoe en gaan haal vir my die mop.’ Hy het die agterdeur op ‘n skrefie oopgemaak, sy hand uitgesteek en gefluister: ‘Jesus, sal U asseblief vir my daardie mop aangee?’ Dis normaal om bang te voel wanneer jy probeer om iets te doen wat jy nog nooit vantevore gedoen het nie. Wanneer jy gevra word om ‘n werk te doen waarvoor jy ongekwalifiseerd voel, of wanneer jy iets aanpak waarin jy vroeër misluk het, is dit normaal om bang te voel. Dis egter wanneer jy die ding doen wat jy vrees, dat jy groei en dat jou vertroue in God groei. Vandag sê God vir jou: ‘Wees sterk en hou moed! Moenie vir hulle bang wees nie! Die Here julle God sal met julle wees. Hy sal julle nie in die steek laat nie en julle nie verlaat nie.’ God bly by jou, waar jy ook al gaan. Dit behoort jou te motiveer om enige plek te gaan waarheen Hy jou stuur. Die waarheid is dat wanneer God jou sê om te gaan, stuur Hy jou nie êrens heen nie, Hy neem jou soontoe.
Sielskos: 2 Kro 7:12-16; Matt 6:5-15; Luk 18:1-8
Wenke vir reisigers (2)
Efesiërs 1:11 DB
God se wil is nie net vir jou om eenvoudig te oorleef nie, maar om te floreer. Satan sal jou aanval, maar hy kan jou nie van God se liefde skei of Hom daarvan weerhou om jou te seën nie. Dink net hoe gefrustreerd is hy daaroor! Wanneer jy weet dat God iets aan jou belowe het, sal dit jou die krag gee om dinge te oorkom wat ander mense nie kan nie. Al die water in die see sal jou nie verdrink nie, solank as wat dit nie in die boot kom nie. Dis wat jy inlaat wat jou seermaak. Hou dus wag oor jou hart. Hou jou visie lewendig en dit sal jou lewendig hou. Die rede hoekom baie van ons misluk, is omdat ons dit wat ons die meeste wil hê, inruil vir dit wat ons nou wil hê. Nee; hoe groter die uitdaging is, hoe groter is die beloning wat vir jou wag. Paulus, die apostel, het sy oog op die prys gehad toe hy geskryf het, ‘…staan baie vas, onbeweeglik. Gee altyd julle allerbeste vir die Here se werk, want julle weet voor die Here is alles wat julle doen die moeite werd’ (1 Korintiërs 15:58 NLV). Die enigste ding wat die lewe jou skuld, is ‘n geleentheid om te groei. Moses het ‘n paleis prysgegee, Elisa het ‘n plaas prysgegee en Lukas het van ‘n mediese praktyk weggeloop om God te volg. Dis wat jy gewillig is om prys te gee wat bepaal waarmee God jou kan vertrou. Hou dus aan om vooruit te beweeg en hou styf aan jou God-gegewe doelwit vas. Wat jy nie op die oomblik het nie, kan joune in die toekoms wees as jy aanhou groei, gefokus is en getrou bly.
Sielskos: Job 8-10; Luk 1:19-25; Ps 57; Pred 7:13-15
Hou op uitstel en doen dit!
Lukas 9:61 NLV
Wanneer jy jou geld vermors of dit verloor, is daar ‘n kans dat jy dit kan terugkry. Jy kan egter nooit vermorste of verlore tyd terugkry nie. Een van die hartseerste verhale in die Skrif word in hierdie woorde gevind: “‘n Ander een het gesê: ‘Ja, Here, ek sal U volg, maar ek wil eers my familie gaan groet.'” Nêrens is dit egter aangeteken dat hy Jesus gevolg het nie. Uitstel en perfeksionisme loop hand aan hand. Ons sê, ‘As ek dit nie reg kan doen nie, doen ek dit eerder glad nie!’ Nee, voor jy dit regkry, sal jy dit heel waarskynlik eers verkeerd doen. In elke suksesverhaal is daar hoofstukke van sukkel, maar hulle is hoofstukke van leer en groei. ‘n Studie is by Yale Universiteit gedoen. Seniors wat op die punt was om hulle graad te behaal, is oor die gevare van tetanus ingelig en is ‘n gratis inenting daarteen by die gesondheidsentrum aangebied. Terwyl die meerderheid van die studente oortuig was dat hulle die inenting nodig gehad het, raai hoeveel het opgevolg en die inenting gaan kry? Drie persent! ‘n Ander groep is dieselfde lesing aangebied, maar hulle het ook ‘n kopie van die kampuskaart gekry waarop die gesondheidsentrum in rooi omsirkel was. Hulle is toe gevra om na hulle weeklikse skedule te kyk en ‘n tyd te bepaal wanneer hulle die inspuiting kon gaan kry. Raai wat? Nege keer meer studente is ingeënt. Goeie bedoelings is nie genoeg nie. Jy moet die oproep maak of die saak aanpak. Jy moet die spertyd bepaal of die afspraak maak. ‘Vandag’ is die môre waarvan jy gister gepraat het. Hou dus op om uit te stel en doen dit!
Sielskos: Heb 11:1-6; Matt 21:18-22; Matt 8:5-13; Mark 6:1-6